Document ID: 32008R0788

PADOMES REGULA (EK) Nr. 788/2008
(2008. gada 24. jūlijs),
ar ko groza Regulas (EK) Nr. 1346/2000 par maksātnespējas procedūrām A un B pielikumā ietvertos maksātnespējas un likvidācijas procedūru sarakstus un kodificē minētās regulas A, B un C pielikumu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 1346/2000 (2000. gada 29. maijs) par maksātnespējas procedūrām (1) un jo īpaši tās 45. pantu,
ņemot vērā Komisijas priekšlikumu,
tā kā:
(1)
Regulas (EK) Nr. 1346/2000 A, B un C pielikumā ir uzskaitīti jēdzieni, kurus dalībvalstu tiesību aktos lieto, apzīmējot procedūras un likvidatorus, uz ko attiecas minētā regula. A pielikumā ir uzskaitītas regulas 2. panta a) punktā minētās likvidācijas procedūras. B pielikumā uzskaitītas minētās regulas 2. panta c) punktā minētās likvidācijas procedūras, un C pielikumā uzskaitīti minētās regulas 2. panta b) punktā minētie likvidatori.
(2)
Latvijas Republika saskaņā ar Regulas (EK) Nr. 1346/2000 45. pantu 2007. gada 13. decembrī informēja Komisiju par grozījumiem minētās regulas A un B pielikumā iekļautajos sarakstos.
(3)
Tā kā pēc iepriekš minētā Latvijas sniegtā paziņojuma Regulas (EK) Nr. 1346/2000 A un B pielikumā ir veikti grozījumi, būtu jāveic minētās regulas A, B un C pielikuma kodifikācija, lai visiem dalībniekiem, kas iesaistīti maksātnespējas procedūrās, uz kurām attiecas regula, nodrošinātu vajadzīgo juridisko noteiktību.
(4)
Regula (EK) Nr. 1346/2000 ir saistoša Apvienotajai Karalistei un Īrijai, un tādēļ, ņemot vērā minētās regulas 45. pantu, tās piedalās šīs regulas pieņemšanā un piemērošanā.
(5)
Saskaņā ar 1. un 2. pantu Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās šīs regulas pieņemšanā, un tā Dānijai nav saistoša un nav tai jāpiemēro.
(6)
Tādēļ Regulas (EK) Nr. 1346/2000 A un B pielikumā būtu jāveic grozījumi un A, B un C pielikums būtu attiecīgi jākodificē,
IR PIEŅĒMUSI ŠO REGULU.
1. pants
Regulu (EK) Nr. 1346/2000 groza šādi.
1)
A pielikumā norādes attiecībā uz Latviju aizstāj ar šādām norādēm:
“LATVIJA
-
Tiesiskās aizsardzības process
-
Sanācija juridiskās personas maksātnespējas procesā
-
Izlīgums juridiskās personas maksātnespējas procesā
-
Izlīgums fiziskās personas maksātnespējas procesā
-
Bankrota procedūra juridiskās personas maksātnespējas procesā
-
Bankrota procedūra fiziskās personas maksātnespējas procesā”.
2)
B pielikumā norādes attiecībā uz Latviju aizstāj ar šādām norādēm:
“LATVIJA
-
Bankrota procedūra juridiskās personas maksātnespējas procesā
-
Bankrota procedūra fiziskās personas maksātnespējas procesā”.
2. pants
Regulas (EK) Nr. 1346/2000 A un B pielikums, kā tie grozīti saskaņā ar šīs regulas 1. pantu, un C pielikums ir kodificēti, un tie ir aizstāti ar tekstu šīs regulas I, II un III pielikumā.
3. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 24. jūlijā

Labels: 12
11
4
18